CELEX: 32015R0703
Language: el
Date: 2015-04-30 00:00:00
Title: Κανονισμός (ΕΕ) 2015/703 της Επιτροπής, της 30ής Απριλίου 2015, για τη θέσπιση κώδικα δικτύου όσον αφορά τους κανόνες για τη διαλειτουργικότητα και την ανταλλαγή δεδομένων (Κείμενο που παρουσιάζει ενδιαφέρον για τον ΕΟΧ)

1.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 113/13
            
         ΚΑΝΟΝΙΣΜΌΣ (ΕΕ) 2015/703 ΤΗΣ ΕΠΙΤΡΟΠΉΣ
   της 30ής Απριλίου 2015
   για τη θέσπιση κώδικα δικτύου όσον αφορά τους κανόνες για τη διαλειτουργικότητα και την ανταλλαγή δεδομένων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005 (1) και ιδίως το άρθρο 6 παράγραφος 11·
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 715/2009 καθορίζει διάφορα καθήκοντα για το ευρωπαϊκό δίκτυο διαχειριστών συστημάτων μεταφοράς αερίου («ΕΔΔΣΜΑ») και για τον Οργανισμό Συνεργασίας των Ρυθμιστικών Αρχών Ενέργειας που ιδρύθηκε με τον κανονισμό (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου (2) («ο Οργανισμός»). Μεταξύ αυτών συγκαταλέγεται η εκπόνηση κωδίκων δικτύου σε ευρωπαϊκό επίπεδο στους τομείς που αναφέρονται στο άρθρο 8 παράγραφος 6 του κανονισμού (ΕΚ) αριθ. 715/2009 που θα εφαρμοστεί από όλους τους διαχειριστές συστημάτων μεταφοράς φυσικού αερίου.
            
         
               (2)
            
            
               Για να ενθαρρυνθεί και διευκολυνθεί η αποτελεσματική εμπορία και μεταφορά φυσικού αερίου σε όλα τα συστήματα μεταφοράς φυσικού αερίου εντός της Ένωσης, και τοιουτοτρόπως να προχωρήσει η μεγαλύτερη ενοποίηση της εσωτερικής αγοράς, θα πρέπει να θεσπιστεί κώδικας δικτύου όσον αφορά τους κανόνες για τη διαλειτουργικότητα και την ανταλλαγή δεδομένων, όπως αναφέρεται στο άρθρο 8 παράγραφος 6 στοιχεία ε) και δ) του κανονισμού (ΕΚ) αριθ. 715/2009, βάσει σχεδίου που καταρτίστηκε από το ΕΔΔΣΜΑ και προτάθηκε από τον Οργανισμό και σύμφωνα με τη διαδικασία που προβλέπεται στο άρθρο 6 του κανονισμού (ΕΚ) αριθ. 715/2009.
            
         
               (3)
            
            
               Η έλλειψη εναρμόνισης σε τεχνικούς, επιχειρησιακούς και επικοινωνιακούς τομείς θα μπορούσε να δημιουργήσει εμπόδια στην ελεύθερη ροή φυσικού αερίου στην Ένωση, εμποδίζοντας έτσι την ενοποίηση της αγοράς. Οι ενωσιακοί κανόνες για τη διαλειτουργικότητα και την ανταλλαγή δεδομένων αναμένεται να επιτρέψουν την αναγκαία εναρμόνιση στους εν λόγω τομείς και ως εκ τούτου θα οδηγήσουν στην ουσιαστική ενοποίηση της αγοράς. Για τον σκοπό αυτό και για τη διευκόλυνση της εμπορικής και επιχειρησιακής συνεργασίας μεταξύ των διαχειριστών παρακείμενων συστημάτων μεταφοράς, ο παρών κανονισμός θα πρέπει να πραγματεύεται τις συμφωνίες διασύνδεσης, τις μονάδες, την ποιότητα αερίου, την όσμηση και την ανταλλαγή δεδομένων. Θα πρέπει να παρέχει κανόνες και διαδικασίες για την επίτευξη ενός κατάλληλου επιπέδου εναρμόνισης με σκοπό την αποτελεσματική εμπορία και μεταφορά του φυσικού αερίου σε όλα τα συστήματα μεταφοράς φυσικού αερίου της Ένωσης.
            
         
               (4)
            
            
               Οι διαχειριστές παρακείμενων συστημάτων μεταφοράς θα πρέπει να ενισχύσουν τη διαφάνεια, καθώς και τη μεταξύ τους συνεργασία στις περιπτώσεις όπου οι διαφορές στις πρακτικές ποιότητας και όσμησης φυσικού αερίου εκατέρωθεν ενός σημείου διασύνδεσης θα μπορούσαν να εμποδίσουν την ενοποίηση της αγοράς φυσικού αερίου. Οι υποχρεώσεις που προβλέπονται στον παρόντα κανονισμό, ιδίως όσον αφορά την ποιότητα και την όσμηση του φυσικού αερίου, ισχύουν με την επιφύλαξη των αρμοδιοτήτων των κρατών μελών.
            
         
               (5)
            
            
               Οι διατάξεις του παρόντος κανονισμού σχετικά με την ποιότητα του φυσικού αερίου θα πρέπει να προβλέπουν αποτελεσματικές λύσεις με την επιφύλαξη της θέσπισης πανευρωπαϊκού προτύπου φυσικού αερίου υψηλής θερμογόνου δύναμης, όπως έχει εκπονηθεί από την CEN, σύμφωνα με τη διαδικασία τυποποίησης βάσει εντολής M/400.
            
         
               (6)
            
            
               Οι κανόνες για τη διαλειτουργικότητα που καθορίζονται στα άρθρα 13, 17 και 18 έχουν ως στόχο να διασφαλιστεί η ολοκλήρωση της αγοράς, όπως προβλέπεται από το άρθρο 8 παράγραφος 7 του κανονισμού (ΕΚ) αριθ. 715/2009 και έχουν ευρύτερο πεδίο εφαρμογής από τα σημεία διασύνδεσης και μόνο.
            
         
               (7)
            
            
               Το άρθρο 13 του παρόντος κανονισμού δεν θίγει τις μονάδες και τις συνθήκες αναφοράς που χρησιμοποιούνται από τα κράτη μέλη για τους σκοπούς του άρθρου 1 παράγραφος 2 της οδηγίας 2009/142/ΕΚ του Ευρωπαϊκού Κοινοβουλίου και του Συμβουλίου (3). Τα οικεία μέρη μπορούν να χρησιμοποιούν τον πίνακα μετατροπής του παραρτήματος σύμφωνα με το πρότυπο EN ISO 13443 «Φυσικό αέριο –Πρότυπες συνθήκες αναφοράς».
            
         
               (8)
            
            
               Το κεφάλαιο V του παρόντος κανονισμού θα πρέπει να διασφαλίζει τον κατάλληλο βαθμό εναρμόνισης της ανταλλαγής δεδομένων για τη στήριξη της ολοκλήρωσης και της λειτουργίας της ευρωπαϊκής εσωτερικής αγοράς φυσικού αερίου, την ασφάλεια του εφοδιασμού και την κατάλληλη και ασφαλή πρόσβαση στις πληροφορίες, τη διευκόλυνση των δραστηριοτήτων διασυνοριακής μεταφοράς.
            
         
               (9)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής που συγκροτήθηκε δυνάμει του άρθρου 51 της οδηγίας αριθ. 2009/73/ΕΚ του Ευρωπαϊκού Κοινοβουλίου και του Συμβουλίου (4).
            
         
               (10)
            
            
               Σύμφωνα με το άρθρο 8 παράγραφοι 8 και 9 του κανονισμού (ΕΚ) αριθ. 715/2009, το ευρωπαϊκό δίκτυο διαχειριστών συστημάτων μεταφοράς αερίου (ΕΔΔΣΜΑ) πρέπει να παρακολουθεί και να αναλύει την εφαρμογή του παρόντος κανονισμού και να υποβάλλει τα πορίσματά του στον Οργανισμό, προκειμένου να μπορεί ο οργανισμός να εκπληρώνει τα καθήκοντά του βάσει του άρθρου 9 παράγραφος 1 του κανονισμού (ΕΚ) αριθ. 715/2009.
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο και πεδίο εφαρμογής
   1.   Ο παρών κανονισμός θεσπίζει κώδικα δικτύου που καθορίζει κανόνες σχετικά με τη διαλειτουργικότητα και την ανταλλαγή δεδομένων καθώς και τους εναρμονισμένους κανόνες για τη λειτουργία των συστημάτων μεταφοράς φυσικού αερίου.
   2.   Ο παρών κανονισμός εφαρμόζεται σε σημεία διασύνδεσης. Όσον αφορά τη δημοσίευση δεδομένων, το άρθρο 13 εφαρμόζεται στα σχετικά σημεία που καθορίζονται στην παράγραφο 3.2 του παραρτήματος I του κανονισμού (ΕΚ) αριθ. 715/2009. Επιπλέον των σημείων διασύνδεσης, το άρθρο 17 εφαρμόζεται σε άλλα σημεία σε δίκτυο μεταφοράς όπου μετράται η ποιότητα του αερίου. Το άρθρο 18 εφαρμόζεται σε συστήματα μεταφοράς. Ο παρών κανονισμός εφαρμόζεται επίσης στα σημεία εισόδου-εξόδου από και προς τρίτες χώρες, υπό την αίρεση απόφασης των εθνικών αρχών.
   3.   Ο παρών κανονισμός δεν εφαρμόζεται στα σημεία διασύνδεσης μεταξύ κρατών μελών, εφόσον σε ένα από αυτά τα κράτη μέλη έχει χορηγηθεί παρέκκλιση βάσει του άρθρου 49 της οδηγίας 2009/73/ΕΚ, εκτός αν τα οικεία κράτη μέλη έχουν αποφασίσει διαφορετικά.
   Άρθρο 2
   Ορισμοί
   Για τους σκοπούς του παρόντος κανονισμού ισχύουν οι ορισμοί του άρθρου 2 του κανονισμού (ΕΚ) αριθ. 715/2009, του άρθρου 3 του κανονισμού (ΕΕ) αριθ. 984/2013 (5) της Επιτροπής, του άρθρου 3 του κανονισμού (ΕΕ) αριθ. 312/2014 (6) της Επιτροπής καθώς και του άρθρου 2 της οδηγίας 2009/73/ΕΚ. Επιπλέον, εφαρμόζονται οι ακόλουθοι ορισμοί:
   
               α)
            
            
               ως «έκτακτο συμβάν» νοείται κάθε απρόοπτο γεγονός το οποίο δεν μπορεί ευλόγως να ελεγχθεί ή να προληφθεί και ενδέχεται να προκαλέσει, για περιορισμένο χρονικό διάστημα, μείωση της παραγωγικής ικανότητας, επηρεάζοντας κατά συνέπεια την ποσότητα ή την ποιότητα του φυσικού αερίου σε ένα δεδομένο σημείο διασύνδεσης, με πιθανές συνέπειες στις αλληλεπιδράσεις μεταξύ των διαχειριστών συστημάτων μεταφοράς, καθώς και μεταξύ του διαχειριστή συστήματος μεταφοράς και των χρηστών του δικτύου·
            
         
               β)
            
            
               ως «διαχειριστής εκκίνησης συστήματος μεταφοράς» νοείται ο διαχειριστής συστήματος μεταφοράς που εκκινεί τη διαδικασία αντιστοίχισης αποστέλλοντας τα απαραίτητα στοιχεία στον διαχειριστή αντιστοίχισης συστήματος μεταφοράς·
            
         
               γ)
            
            
               ως «κανόνας επιβεβαίωσης μικρότερης ποσότητας» νοείται, σε περίπτωση διαφορετικών επεξεργασθεισών ποσοτήτων εκατέρωθεν σημείου διασύνδεσης, ότι η επιβεβαιωμένη ποσότητα θα ισούται με τη μικρότερη από τις δύο επεξεργασθείσες ποσότητες·
            
         
               δ)
            
            
               ως «διαδικασία αντιστοίχισης» νοείται η διαδικασία της σύγκρισης και ευθυγράμμισης των επεξεργασθεισών ποσοτήτων του φυσικού αερίου για τους χρήστες του δικτύου εκατέρωθεν ενός συγκεκριμένου σημείου διασύνδεσης, που έχει ως αποτέλεσμα την παροχή επιβεβαιωμένων ποσοτήτων για τους χρήστες του δικτύου·
            
         
               ε)
            
            
               ως «διαχειριστής αντιστοίχισης συστημάτων μεταφοράς» νοείται ο διαχειριστής συστήματος μεταφοράς που εκτελεί τη διαδικασία αντιστοίχισης και αποστέλλει το αποτέλεσμα της διαδικασίας αντιστοίχισης στον διαχειριστή εκκίνησης συστήματος μεταφοράς·
            
         
               στ)
            
            
               ως «μετρούμενη ποσότητα» νοείται η ποσότητα του αερίου που, ανάλογα με τον εξοπλισμό μέτρησης του διαχειριστή συστήματος μεταφοράς, έχει διέλθει φυσικά από ένα σημείο διασύνδεσης ανά χρονική περίοδο·
            
         
               ζ)
            
            
               ως «λογαριασμός επιχειρησιακής εξισορρόπησης» νοείται ο λογαριασμός μεταξύ των διαχειριστών παρακείμενων συστημάτων μεταφοράς, που θα χρησιμοποιηθεί για τη διαχείριση των διαφορών κατεύθυνσης σε ένα σημείο διασύνδεσης με σκοπό την απλούστευση της λογιστικής παρακολούθησης όσον αφορά το φυσικό αέριο για τους χρήστες του δικτύου που εμπλέκονται στο σημείο διασύνδεσης·
            
         
               η)
            
            
               ως «επεξεργασθείσα ποσότητα» νοείται η ποσότητα του φυσικού αερίου που καθορίστηκε από τον διαχειριστή εκκίνησης συστήματος μεταφοράς και από τον διαχειριστή αντιστοίχισης συστήματος μεταφοράς, που λαμβάνει υπόψη τη δήλωση ή την επαναδήλωση δυναμικότητας του χρήστη του δικτύου και τις συμβατικές διατάξεις, όπως ορίζονται βάσει της σχετικής σύμβασης μεταφοράς και οι οποίες χρησιμοποιούνται ως βάση για τη διαδικασία αντιστοίχισης·
            
         
               θ)
            
            
               ως «διαφορά κατεύθυνσης» νοείται η διαφορά μεταξύ της ποσότητας του αερίου που οι διαχειριστές συστημάτων μεταφοράς είχα ν προγραμματίσει να τεθεί σε ροή και της μετρούμενης ποσότητας σχετικά με ένα σημείο διασύνδεσης·
            
         ΚΕΦΑΛΑΙΟ II
   
      ΣΥΜΦΩΝΙΕΣ ΔΙΑΣΥΝΔΕΣΗΣ
   
   Άρθρο 3
   Γενικές διατάξεις
   Οι διαχειριστές παρακείμενων συστημάτων μεταφοράς μεριμνούν ώστε τουλάχιστον οι ακόλουθοι όροι και προϋποθέσεις που ορίζονται στα άρθρα 6 έως 12 να καλύπτονται από συμφωνία διασύνδεσης για κάθε σημείο διασύνδεσης:
   
               α)
            
            
               κανόνες όσον αφορά τον έλεγχο ροής·
            
         
               β)
            
            
               αρχές μέτρησης όσον αφορά τις ποσότητες και την ποιότητα φυσικού αερίου·
            
         
               γ)
            
            
               κανόνες για τη διαδικασία αντιστοίχισης·
            
         
               δ)
            
            
               κανόνες όσον αφορά την κατανομή των ποσοτήτων φυσικού αερίου·
            
         
               ε)
            
            
               διαδικασίες επικοινωνίας σε περίπτωση εκτάκτων συμβάντων·
            
         
               στ)
            
            
               διευθέτηση των διαφορών που προκύπτουν από συμφωνίες διασύνδεσης·
            
         
               ζ)
            
            
               διαδικασία τροποποίησης της συμφωνίας διασύνδεσης.
            
         Άρθρο 4
   Υποχρέωση ενημέρωσης
   1.   Οι διαχειριστές συστημάτων μεταφοράς προσδιορίζουν τις πληροφορίες που περιέχονται στις συμφωνίες διασύνδεσης, οι οποίες επηρεάζουν άμεσα τους χρήστες του δικτύου, και τους ενημερώνουν σχετικά με αυτές.
   2.   Πριν από τη σύναψη ή την τροποποίηση συμφωνίας διασύνδεσης η οποία περιέχει τους κανόνες που αναφέρονται στο άρθρο 3 στοιχεία γ), δ) και ε), οι διαχειριστές συστημάτων μεταφοράς καλούν τους χρήστες του δικτύου να υποβάλουν παρατηρήσεις σχετικά με το προτεινόμενο κείμενο των εν λόγω κανόνων τουλάχιστον δύο μήνες πριν από τη σύναψη ή την τροποποίηση της συμφωνίας. Κατά τη σύναψη ή την τροποποίηση της συμφωνίας τους διασύνδεσης, οι διαχειριστές συστημάτων μεταφοράς λαμβάνουν υπόψη τις παρατηρήσεις των χρηστών του δικτύου.
   3.   Οι υποχρεωτικοί όροι συμφωνιών διασύνδεσης που απαριθμούνται στο άρθρο 3 ή τυχόν τροποποιήσεις τους που συνάπτονται μετά την έναρξη ισχύος του παρόντος κανονισμού κοινοποιούνται από τους διαχειριστές συστημάτων μεταφοράς στην εθνική τους ρυθμιστική αρχή και στο ΕΔΔΣΜΑ εντός 10 ημερών από τη σύναψη ή την τροποποίηση της συμφωνίας. Οι διαχειριστές συστημάτων μεταφοράς γνωστοποιούν επίσης συμφωνίες διασύνδεσης, κατόπιν αιτήματος αρμόδιων εθνικών αρχών του κράτους μέλους, εντός 10 ημερών.
   Άρθρο 5
   Υπόδειγμα συμφωνίας διασύνδεσης
   1.   Έως τις 30 Ιουνίου 2015, το ΕΔΔΣΜΑ καταρτίζει και δημοσιεύει σχέδιο υποδείγματος συμφωνίας διασύνδεσης που καλύπτει τους προκαθορισμένους όρους και τις προϋποθέσεις που καθορίζονται στα άρθρα 6 έως 10.
   2.   Οιαδήποτε εθνική ρυθμιστική αρχή μπορεί να διατυπώσει γνώμη για τη συμμόρφωση του υποδείγματος με το εθνικό δίκαιο στον Οργανισμό έως τις 31 Αυγούστου 2015. Ο Οργανισμός, λαμβάνοντας δεόντως υπόψη τις γνώμες των εθνικών ρυθμιστικών αρχών, διατυπώνει στη συνέχεια τη γνώμη του για το υπόδειγμα του ΕΔΔΣΜΑ έως τις 31 Οκτωβρίου 2015. Αφού λάβει υπόψη τη γνωμοδότηση του Οργανισμού, το ΕΔΔΣΜΑ δημοσιεύει στον δικτυακό του τόπο το τελικό υπόδειγμα έως τις 31 Δεκεμβρίου 2015.
   3.   Εάν οι διαχειριστές παρακείμενων συστημάτων μεταφοράς δεν συμφωνήσουν σχετικά με έναν ή περισσότερους από τους όρους και τις προϋποθέσεις που καθορίζονται στα άρθρα 6 έως 10 στη συμφωνία τους διασύνδεσης σύμφωνα με το άρθρο 3, συνάπτουν συμφωνία διασύνδεσης με βάση το υπόδειγμα του ΕΔΔΣΜΑ όσον αφορά οιονδήποτε όρο για τον οποίο δεν συμφώνησαν.
   Άρθρο 6
   Κανόνες όσον αφορά τον έλεγχο ροής
   1.   Σχετικά με τον έλεγχο ροής, οι διαχειριστές παρακείμενων συστημάτων μεταφοράς:
   
               α)
            
            
               μεριμνούν για τη θέσπιση κανόνων ώστε να διευκολυνθεί η ελεγχόμενη, ακριβής, προβλέψιμη και αποτελεσματική ροή φυσικού αερίου στην απέναντι πλευρά του σημείου διασύνδεσης·
            
         
               β)
            
            
               διασφαλίζουν ότι οι κανόνες θεσπίζονται για την καθοδήγηση της ροής αερίου στην απέναντι πλευρά του σημείου διασύνδεσης και για την ελαχιστοποίηση των αποκλίσεων από τη ροή κατ' εφαρμογή της διαδικασίας αντιστοίχισης·
            
         
               γ)
            
            
               καθορίζουν τον διαχειριστή συστήματος μεταφοράς που είναι υπεύθυνος για την καθοδήγηση της ροής φυσικού αερίου στην απέναντι πλευρά του σημείου διασύνδεσης. Εάν οι διαχειριστές παρακείμενων συστημάτων μεταφοράς αδυνατούν να συμφωνήσουν σχετικά με τον εν λόγω ορισμό, ο διαχειριστής συστήματος μεταφοράς που διαχειρίζεται τον εξοπλισμό ελέγχου ροής, σε συνεργασία με τον/τους άλλο(-ους) διαχειριστή(-ές) συστημάτων μεταφοράς θα είναι υπεύθυνος για την κατεύθυνση της ροής αερίου στην απέναντι πλευρά του σημείου διασύνδεσης.
            
         2.   Προκειμένου να κατευθύνουν τη ροή του φυσικού αερίου, οι διαχειριστές παρακείμενων συστημάτων μεταφοράς αποφασίζουν σχετικά με την ποσότητα και την κατεύθυνση της ροής φυσικού αερίου για κάθε σημείο διασύνδεσης και για κάθε ώρα της ημέρας παροχής αερίου.
   Ο διαχειριστής συστήματος μεταφοράς που ορίζεται σύμφωνα με το στοιχείο γ) της παραγράφου 1 είναι υπεύθυνος για την κατεύθυνση της ροής φυσικού αερίου στην απέναντι πλευρά του σημείου διασύνδεσης υπό τον όρο ότι τηρούνται οι συμβατικές υποχρεώσεις σχετικά με την πίεση από όλους τους διαχειριστές παρακείμενων συστημάτων μεταφοράς:
   
               α)
            
            
               σε επίπεδο ακρίβειας που επαρκεί για να ελαχιστοποιηθεί η διαφορά κατεύθυνσης· και
            
         
               β)
            
            
               σε επίπεδο σταθερότητας που είναι σύμφωνο με την αποδοτική χρήση των δικτύων μεταφοράς φυσικού αερίου.
            
         3.   Η ποσότητα και η κατεύθυνση της ροής φυσικού αερίου που αποφασίστηκαν από τους διαχειριστές παρακείμενων συστημάτων μεταφοράς αντικατοπτρίζουν:
   
               α)
            
            
               το αποτέλεσμα της διαδικασίας αντιστοίχισης·
            
         
               β)
            
            
               τη διόρθωση του λογαριασμού επιχειρησιακής εξισορρόπησης·
            
         
               γ)
            
            
               τυχόν ρυθμίσεις ελέγχου αποδοτικής ροής μεταξύ των διαχειριστών παρακείμενων συστημάτων μεταφοράς με σκοπό την αύξηση ποσοτήτων, τη μείωση ποσοτήτων, την ελάχιστη ροή, τον διαχωρισμό της ροής στο τυχόν εικονικό σημείο διασύνδεσης ή/και την αλλαγή της κατεύθυνσης ροής ή την αποδοτικότητα του κόστους εκμετάλλευσης·
            
         
               δ)
            
            
               οποιαδήποτε ρύθμιση διαχείρισης διασυνοριακών εμπορικών περιορισμών που οφείλονται σε διαφορές της ποιότητας του αερίου κατ' εφαρμογή του άρθρου 15 ή/και πρακτικές όσμησης κατ' εφαρμογή του άρθρου 19.
            
         4.   Ο διαχειριστής συστήματος μεταφοράς μπορεί να αποφασίσει να τροποποιήσει την ποσότητα του φυσικού αερίου ή την κατεύθυνση της ροής φυσικού αερίου ή και τα δύο, εφόσον είναι αναγκαίο, προκειμένου να:
   
               α)
            
            
               συμμορφωθεί με τις διατάξεις που προβλέπονται στην εθνική ή ενωσιακή νομοθεσία για την ασφάλεια που ισχύει για το σημείο διασύνδεσης·
            
         
               β)
            
            
               συμμορφωθεί με τις απαιτήσεις που προβλέπονται στα σχέδια έκτακτης ανάγκης και στα σχέδια προληπτικής δράσης που καταρτίζονται σύμφωνα με τον κανονισμό (ΕΕ) αριθ. 994/2010 του Ευρωπαϊκού Κοινοβουλίου και του Συμβουλίου (7)·
            
         
               γ)
            
            
               αντιδράσει σε περίπτωση που το σύστημα του διαχειριστή επηρεαστεί από ένα έκτακτο συμβάν.
            
         Άρθρο 7
   Αρχές μέτρησης όσον αφορά την ποσότητα και την ποιότητα του φυσικού αερίου
   1.   Όσον αφορά τις αρχές μέτρησης του όγκου, της ενέργειας και της ποιότητας του φυσικού αερίου, οι διαχειριστές παρακείμενων συστημάτων μεταφοράς μεριμνούν ώστε:
   
               α)
            
            
               να καθοριστούν τα στοιχεία των προτύπων μέτρησης που ισχύουν στο σημείο διασύνδεσης·
            
         
               β)
            
            
               να οριστεί ο διαχειριστής συστήματος μεταφοράς που είναι υπεύθυνος για την εγκατάσταση, εκμετάλλευση και συντήρηση του εξοπλισμού ελέγχου ροής. Ο εν λόγω διαχειριστής έχει την υποχρέωση να διαθέτει όλες τις πληροφορίες και τα δεδομένα όσον αφορά τη μέτρηση των ροών αερίου στο σημείο διασύνδεσης στον/στους άλλο(-ους) διαχειριστή(-ές) συστημάτων μεταφοράς εγκαίρως και βάσει καθορισμένης συχνότητας.
            
         2.   Κατά την εγκατάσταση, λειτουργία και συντήρηση του εξοπλισμού μέτρησης σε ένα σημείο διασύνδεσης λαμβάνονται υπόψη οι τεχνικές απαιτήσεις που επιβάλλονται από τις εθνικές νομοθεσίες στους διαχειριστές παρακείμενων συστημάτων μεταφοράς.
   3.   Οι διαχειριστές παρακείμενων συστημάτων μεταφοράς συμφωνούν σχετικά με τις αρχές μέτρησης οι οποίες περιλαμβάνουν τουλάχιστον τα εξής:
   
               α)
            
            
               την περιγραφή του μετρητικού σταθμού συμπεριλαμβανομένου του εξοπλισμού μέτρησης και ανάλυσης που πρόκειται να χρησιμοποιηθεί και των στοιχείων κάθε βοηθητικού εξοπλισμού που ενδέχεται να χρησιμοποιηθεί σε περίπτωση βλάβης·
            
         
               β)
            
            
               τις παραμέτρους της ποιότητας του φυσικού αερίου και τον όγκο και την ενέργεια που πρέπει να μετρηθούν, καθώς και το εύρος και το μέγιστο επιτρεπόμενο σφάλμα ή το περιθώριο αβεβαιότητας εντός του οποίου πρέπει να λειτουργεί ο εξοπλισμός μέτρησης, τη συχνότητα των μετρήσεων, τις μονάδες μέτρησης και τα πρότυπα σύμφωνα με τα οποία πρέπει να πραγματοποιείται η μέτρηση, καθώς και τυχόν χρησιμοποιούμενους συντελεστές μετατροπής·
            
         
               γ)
            
            
               τις διαδικασίες και τις μεθόδους που χρησιμοποιούνται για τον υπολογισμό των παραμέτρων εκείνων που δεν έχουν μετρηθεί άμεσα·
            
         
               δ)
            
            
               την περιγραφή της μεθόδου υπολογισμού όσον αφορά το μέγιστο επιτρεπόμενο σφάλμα ή την αβεβαιότητα για τον προσδιορισμό της μεταφερόμενης ενέργειας·
            
         
               ε)
            
            
               την περιγραφή της διαδικασίας επικύρωσης των δεδομένων που χρησιμοποιούνται για τις μετρούμενες παραμέτρους·
            
         
               στ)
            
            
               τις ρυθμίσεις επικύρωσης μέτρησης και διασφάλισης της ποιότητας, συμπεριλαμβανομένων των διαδικασιών ελέγχου και προσαρμογής που θα συμφωνηθούν μεταξύ των διαχειριστών παρακείμενων συστημάτων μεταφοράς·
            
         
               ζ)
            
            
               τον τρόπο παροχής των δεδομένων, συμπεριλαμβανομένης της συχνότητας και του περιεχομένου, μεταξύ των διαχειριστών παρακείμενων συστημάτων μεταφοράς σε σχέση με τις μετρούμενες παραμέτρους·
            
         
               η)
            
            
               τον συγκεκριμένο κατάλογο των σημάτων και των συναγερμών που θα παρέχονται από τον/τους διαχειριστή(-ές) παρακείμενου συστήματος μεταφοράς, ο οποίος/οι οποίοι διαχειρίζεται(-ονται) τον εξοπλισμό μέτρησης στον/στους άλλο(-ους) διαχειριστή(-ές) παρακείμενων συστημάτων μεταφοράς·
            
         
               θ)
            
            
               τη μέθοδο προσδιορισμού της διόρθωσης μετρήσεων και τυχόν μεταγενέστερες διαδικασίες που ενδέχεται να είναι αναγκαίες σε μια προσωρινή κατάσταση στην οποία ο εξοπλισμός μέτρησης διαπιστώνεται ότι λειτουργεί ή έχει λειτουργήσει εσφαλμένα (είτε ενδεικνύοντας χαμηλότερη είτε μεγαλύτερη μέτρηση εκτός του καθορισμένου εύρους αβεβαιότητας). Ο εν λόγω διαχειριστής συστήματος μεταφοράς λαμβάνει τα κατάλληλα μέτρα ώστε να τερματιστεί η κατάσταση αυτή.
            
         
               ι)
            
            
               τους κανόνες που εφαρμόζονται μεταξύ των διαχειριστών παρακείμενων συστημάτων μεταφοράς, σε περίπτωση βλάβης του εξοπλισμού μέτρησης·
            
         
               ια)
            
            
               τους κανόνες που ισχύουν μεταξύ των διαχειριστών παρακείμενων συστημάτων μεταφοράς όσον αφορά:
               
                           i
                        
                        
                           την πρόσβαση στην εγκατάσταση μέτρησης·
                        
                     
                           ii
                        
                        
                           τους συμπληρωματικούς ελέγχους της εγκατάστασης μέτρησης·
                        
                     
                           iii
                        
                        
                           την τροποποίηση της εγκατάστασης μέτρησης·
                        
                     
                           iv
                        
                        
                           την παρακολούθηση κατά τη διάρκεια των εργασιών βαθμονόμησης και συντήρησης στην εγκατάσταση μέτρησης.
                        
                     
         4.   Εάν οι διαχειριστές παρακείμενων συστημάτων μεταφοράς δεν συμμορφώνονται με τις προβλεπόμενες στις παραγράφους 1 και 3 υποχρεώσεις τους:
   
               α)
            
            
               ο διαχειριστής του συστήματος μεταφοράς που ελέγχει τον εξοπλισμό μέτρησης ευθύνεται για την εγκατάσταση, εκμετάλλευση και συντήρηση του εν λόγω εξοπλισμού και για την έγκαιρη παροχή στον άλλο διαχειριστή συστήματος μεταφοράς των δεδομένων σχετικά με τη μέτρηση των ροών αερίου στο σημείο διασύνδεσης·
            
         
               β)
            
            
               εφαρμόζεται το ευρωπαϊκό πρότυπο EN 1776 «Παροχή Αερίου — Μετρητικοί σταθμοί φυσικού αερίου- Λειτουργικές απαιτήσεις» στην έκδοση που ίσχυε εκείνη την περίοδο.
            
         Άρθρο 8
   Κανόνες για τη διαδικασία αντιστοίχισης
   1.   Σχετικά με τη διαδικασία αντιστοίχισης, οι διαχειριστές παρακείμενων συστημάτων μεταφοράς καθορίζουν:
   
               α)
            
            
               τους κανόνες που αναφέρουν αναλυτικά τη διαδικασία αντιστοίχισης, συνεκτιμώντας τις ρυθμίσεις καθημερινών και ωριαίων δηλώσεων δυναμικότητας, ανάλογα με την περίπτωση·
            
         
               β)
            
            
               τους κανόνες που διέπουν τη γνωστοποίηση και επεξεργασία των σχετικών δεδομένων μεταξύ των διαχειριστών παρακείμενων συστημάτων μεταφοράς ώστε να υπολογιστούν οι επεξεργασθείσες ποσότητες και οι επιβεβαιωμένες ποσότητες φυσικού αερίου για τους χρήστες του δικτύου, και η ποσότητα φυσικού αερίου που χρειάζεται να προγραμματιστεί για να διέλθει από το(τα) σημείο(-α) διασύνδεσης.
            
         2.   Η διαχείριση των δηλώσεων και των επαναδηλώσεων δυναμικότητας πραγματοποιείται σύμφωνα με τα εξής:
   
               α)
            
            
               η εφαρμογή ενός κανόνα αντιστοίχισης έχει ως αποτέλεσμα την παροχή παρόμοιων επιβεβαιωμένων ποσοτήτων για κάθε ζεύγος χρηστών του δικτύου εκατέρωθεν του σημείου διασύνδεσης όταν δεν είναι ευθυγραμμισμένες οι επεξεργασθείσες ποσότητες·
            
         
               β)
            
            
               οι διαχειριστές παρακείμενων συστημάτων μεταφοράς μπορεί να συμφωνήσουν να τηρούν ή να εφαρμόζουν έναν κανόνα αντιστοίχισης διαφορετικό από τον κανόνα επιβεβαίωσης μικρότερης ποσότητας, υπό τον όρο ότι ο εν λόγω κανόνας δημοσιεύεται και οι χρήστες του δικτύου καλούνται να υποβάλουν τις παρατηρήσεις τους σχετικά με τον προτεινόμενο κανόνα αντιστοίχισης εντός χρονικού διαστήματος τουλάχιστον δύο μηνών μετά τη δημοσίευση των κανόνων αντιστοίχισης·
            
         
               γ)
            
            
               οι διαχειριστές παρακείμενων συστημάτων μεταφοράς προσδιορίζουν τους αντίστοιχους ρόλους τους στη διαδικασία αντιστοίχισης αναφέροντας εάν αποτελούν τον διαχειριστή εκκίνησης ή αντιστοίχισης του συστήματος μεταφοράς·
            
         
               δ)
            
            
               οι διαχειριστές παρακείμενων συστημάτων μεταφοράς καθορίζουν το εφαρμοστέο χρονοδιάγραμμα για τη διαδικασία αντιστοίχισης κατά τη διαδικασία δήλωσης ή επαναδήλωσης δυναμικότητας, δεδομένου ότι η όλη διαδικασία αντιστοίχισης δεν πρέπει να διαρκεί περισσότερο από δύο ώρες από την έναρξη της διαδικασίας δήλωσης ή επαναδήλωσης δυναμικότητας, και λαμβάνουν υπόψη:
               
                           i
                        
                        
                           τα δεδομένα που χρειάζεται να ανταλλάσσονται μεταξύ των διαχειριστών παρακείμενων συστημάτων μεταφοράς, ώστε αυτοί να είναι σε θέση να ενημερώνουν τους χρήστες του δικτύου σχετικά με τις επιβεβαιωμένες ποσότητές τους πριν από το τέλος της διαδικασίας δήλωσης ή επαναδήλωσης δυναμικότητας, συμπεριλαμβανομένων τουλάχιστον των δεδομένων που αναφέρονται στην παράγραφο 4 στοιχείο β).
                        
                     
                           ii
                        
                        
                           τη διαδικασία ανταλλαγής δεδομένων που καθορίζεται στο ανωτέρω σημείο i, η οποία επιτρέπει στους διαχειριστές παρακείμενων συστημάτων μεταφοράς να εκτελούν όλες τις ενέργειες υπολογισμού και επικοινωνίας με ακριβή και έγκαιρο τρόπο.
                        
                     
         3.   Κατά την επεξεργασία των δηλώσεων δυναμικότητας όσον αφορά το σημείο διασύνδεσης, οι διαχειριστές παρακείμενων συστημάτων μεταφοράς διασφαλίζουν ότι η ροή φυσικού αερίου εκατέρωθεν του σημείου διασύνδεσης υπολογίζεται κατά συνεπή τρόπο, συνεκτιμώντας τυχόν προσωρινή μείωση της δυναμικότητας που οφείλεται σε κάποια από τις συνθήκες που αναφέρονται στο άρθρο 6 παράγραφος 4 σε μία ή σε αμφότερες τις πλευρές του σημείου διασύνδεσης.
   4.   Κάθε συμφωνία διασύνδεσης προσδιορίζει στις διατάξεις της σχετικά με την ανταλλαγή δεδομένων για τη διαδικασία αντιστοίχισης:
   
               α)
            
            
               τη χρήση της ανταλλαγής δεδομένων μεταξύ των διαχειριστών παρακείμενων συστημάτων μεταφοράς για τη διαδικασία αντιστοίχισης·
            
         
               β)
            
            
               τις εναρμονισμένες πληροφορίες που περιέχονται στο πλαίσιο της ανταλλαγής δεδομένων όσον αφορά τη διαδικασία αντιστοίχισης οι οποίες πρέπει να περιέχουν τουλάχιστον τα εξής:
               
                           i
                        
                        
                           προσδιορισμό του σημείου διασύνδεσης·
                        
                     
                           ii
                        
                        
                           ταυτοποίηση του χρήστη του δικτύου ή, κατά περίπτωση, προσδιορισμό του χαρτοφυλακίου του·
                        
                     
                           iii
                        
                        
                           ταυτοποίηση του μέρους το οποίο παραδίδει ή παραλαμβάνει φυσικό αέριο από τον χρήστη του δικτύου ή, κατά περίπτωση, προσδιορισμό του χαρτοφυλακίου του·
                        
                     
                           iv
                        
                        
                           ώρα έναρξης και λήξης της ροής φυσικού αερίου για την οποία διενεργείται η αντιστοίχιση·
                        
                     
                           v
                        
                        
                           ημέρα παροχής αερίου·
                        
                     
                           vi
                        
                        
                           επεξεργασθείσες και επιβεβαιωμένες ποσότητες·
                        
                     
                           vii
                        
                        
                           κατεύθυνση της ροής φυσικού αερίου.
                        
                     
         5.   Εκτός αν άλλως συμφωνηθεί από τους διαχειριστές παρακείμενων συστημάτων μεταφοράς στο πλαίσιο της συμφωνίας διασύνδεσής τους, ισχύουν τα ακόλουθα:
   
               α)
            
            
               οι διαχειριστές συστημάτων μεταφοράς χρησιμοποιούν τον κανόνα επιβεβαίωσης μικρότερης ποσότητας. Η εφαρμογή επιβεβαίωσης μικρότερης ποσότητας ως γενικού κανόνα μπορεί να περιοριστεί μόνο σε περίπτωση που πληρούνται οι προϋποθέσεις του σημείου 2.2.3.1 του παραρτήματος I του κανονισμός (ΕΚ) αριθ. 715/2009 και η εφαρμογή της θα εμπόδιζε την προσφορά αμετάβλητης δυναμικότητας από τις διαδικασίες διαχείρισης συμφόρησης·
            
         
               β)
            
            
               ο διαχειριστής του συστήματος μεταφοράς που ελέγχει τον εξοπλισμό ελέγχου ροής είναι ο διαχειριστής αντιστοίχισης του συστήματος μεταφοράς·
            
         
               γ)
            
            
               ο διαχειριστής του συστήματος μεταφοράς εκτελεί τη διαδικασία αντιστοίχισης στα ακόλουθα διαδοχικά στάδια:
               
                           i
                        
                        
                           υπολογισμός και αποστολή των επεξεργασθεισών ποσοτήτων φυσικού αερίου από τον διαχειριστή εκκίνησης του συστήματος μεταφοράς εντός σαράντα πέντε λεπτών από την έναρξη της διαδικασίας δήλωσης ή επαναδήλωσης·
                        
                     
                           ii
                        
                        
                           υπολογισμός και αποστολή των επιβεβαιωμένων ποσοτήτων φυσικού αερίου από τον διαχειριστή αντιστοίχισης του συστήματος μεταφοράς εντός ενενήντα πέντε λεπτών από την έναρξη της διαδικασίας δήλωσης ή επαναδήλωσης·
                        
                     
                           iii
                        
                        
                           αποστολή των επιβεβαιωμένων ποσοτήτων φυσικού αερίου σε χρήστες του δικτύου και προγραμματισμός της ροής φυσικού αερίου στην απέναντι πλευρά του σημείου διασύνδεσης από τους διαχειριστές παρακείμενων συστημάτων μεταφοράς εντός δύο ωρών από την έναρξη της διαδικασίας δήλωσης ή επαναδήλωσης· Αυτά τα διαδοχικά στάδια εκτελούνται με την επιφύλαξη της τήρησης του κανόνα για την ελάχιστη διάρκεια των διακοπών που προβλέπεται στο άρθρο 22 του κανονισμού (ΕΕ) αριθ. 984/2013 και στην παράγραφο 2 στοιχείο δ) του εν λόγω άρθρου.
                        
                     
         Άρθρο 9
   Κανόνες όσον αφορά την κατανομή των ποσοτήτων φυσικού αερίου
   1.   Σχετικά με την κατανομή των ποσοτήτων φυσικού αερίου, οι διαχειριστές παρακείμενων συστημάτων μεταφοράς θεσπίζουν κανόνες που διασφαλίζουν συνέπεια μεταξύ των κατανεμηθεισών ποσοτήτων εκατέρωθεν του σημείου διασύνδεσης.
   2.   Εκτός αν άλλως συμφωνηθεί στο πλαίσιο της συμφωνίας διασύνδεσης, οι διαχειριστές συστημάτων μεταφοράς χρησιμοποιούν έναν λογαριασμό επιχειρησιακής εξισορρόπησης. Ο διαχειριστής συστήματος μεταφοράς που ελέγχει τον εξοπλισμό μέτρησης υπολογίζει εκ νέου τον λογαριασμό επιχειρησιακής εξισορρόπησης με επικυρωμένες ποσότητες και τις διαβιβάζει στον/στους διαχειριστή(-ές) παρακείμενων συστημάτων μεταφοράς.
   3.   Εφόσον εφαρμόζεται ο λογαριασμός επιχειρησιακής εξισορρόπησης:
   
               α)
            
            
               η διαφορά κατεύθυνσης κατανέμεται σε έναν λογαριασμό επιχειρησιακής εξισορρόπησης των διαχειριστών παρακείμενων συστημάτων μεταφοράς και οι κατανομές που παρέχονται από κάθε διαχειριστή παρακείμενου συστήματος μεταφοράς στους αντίστοιχους χρήστες του δικτύου τους ισούνται με τις επιβεβαιωμένες ποσότητες·
            
         
               β)
            
            
               οι διαχειριστές παρακείμενων συστημάτων μεταφοράς τηρούν υπόλοιπο λογαριασμού επιχειρησιακής εξισορρόπησης που είναι όσο το δυνατόν πλησιέστερο στο μηδέν·
            
         
               γ)
            
            
               στα όρια του λογαριασμού επιχειρησιακής εξισορρόπησης συνεκτιμώνται τα ειδικά χαρακτηριστικά κάθε σημείου διασύνδεσης ή/και των διασυνδεδεμένων δικτύων μεταφοράς, ιδίως:
               
                           i
                        
                        
                           τα φυσικά χαρακτηριστικά του σημείου διασύνδεσης·
                        
                     
                           ii
                        
                        
                           η δυναμικότητα αποθήκευσης αερίου στον αγωγό κάθε δικτύου μεταφοράς·
                        
                     
                           iii
                        
                        
                           οι συνολικές τεχνικές δυναμικότητες στο σημείο διασύνδεσης·
                        
                     
                           iv
                        
                        
                           η δυναμική της ροής φυσικού αερίου στα διασυνδεδεμένα δίκτυα μεταφοράς.
                        
                     
         Όταν επιτυγχάνονται τα καθορισμένα όρια του λογαριασμού επιχειρησιακής εξισορρόπησης, οι διαχειριστές παρακείμενων συστημάτων μεταφοράς μπορούν να συμφωνήσουν να επεκτείνουν τα εν λόγω όρια ώστε να παράσχουν στους χρήστες των δικτύων κατανομές ποσοτήτων ίσες με τις επιβεβαιωμένες ποσότητες ή να διαθέσουν με άλλο τρόπο στους χρήστες του δικτύου ποσότητες κατ' αναλογία, βάσει της μετρούμενης ποσότητας.
   4.   Οι διαχειριστές παρακείμενων συστημάτων μεταφοράς δύνανται να συμφωνήσουν να διατηρήσουν ή να εφαρμόσουν έναν κανόνα κατανομής εκτός από τον λογαριασμό επιχειρησιακής εξισορρόπησης, υπό την προϋπόθεση ότι ο εν λόγω κανόνας δημοσιεύεται και οι χρήστες του δικτύου καλούνται να υποβάλουν τις παρατηρήσεις τους σχετικά με την προτεινόμενη κατανομή εντός χρονικού διαστήματος τουλάχιστον δύο μηνών μετά τη δημοσίευση του κανόνα κατανομής.
   Άρθρο 10
   Διαδικασίες γνωστοποίησης σε περίπτωση εκτάκτων συμβάντων
   1.   Οι διαχειριστές παρακείμενων συστημάτων μεταφοράς διασφαλίζουν τη θέσπιση διαδικασιών γνωστοποίησης που διευκολύνουν την ταχεία και ταυτόχρονη επικοινωνία σε περιπτώσεις εκτάκτων συμβάντων. Εκτός αν συμφωνηθεί διαφορετικά, η γνωστοποίηση μεταξύ των εμπλεκόμενων διαχειριστών συστημάτων μεταφοράς πραγματοποιείται μέσω προφορικής επικοινωνίας στα αγγλικά για ενημέρωση, ακολουθούμενη από ηλεκτρονική γραπτή επιβεβαίωση.
   2.   Ο διαχειριστής συστήματος μεταφοράς που επηρεάζεται από έκτακτο συμβάν οφείλει, τουλάχιστον, να ενημερώνει τους χρήστες του δικτύου σε σχέση με τα σημεία β) και γ) της παρούσας παραγράφου εάν υπάρχουν δυνητικές επιπτώσεις για τις επιβεβαιωμένες ποσότητές τους και τον(τους) διαχειριστή(-ές) παρακείμενου συστήματος μεταφοράς σε σχέση με τα σημεία α) και γ) της παρούσας παραγράφου για την εμφάνιση τέτοιου έκτακτου συμβάντος, και να παρέχει όλες τις αναγκαίες πληροφορίες σχετικά με:
   
               α)
            
            
               τις πιθανές επιπτώσεις στην ποσότητα και την ποιότητα του φυσικού αερίου που μπορούν να μεταφερθούν μέσω του σημείου διασύνδεσης·
            
         
               β)
            
            
               τις πιθανές επιπτώσεις στις επιβεβαιωμένες ποσότητες για τους χρήστες του δικτύου που δραστηριοποιούνται στο/στα οικείο(-α) σημείο(-α) της διασύνδεσης·
            
         
               γ)
            
            
               το αναμενόμενο και πραγματικό πέρας του έκτακτου συμβάντος.
            
         3.   Το παρόν άρθρο εφαρμόζεται με την επιφύλαξη των διατάξεων που καθορίζονται σύμφωνα με τον κανονισμό (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου (8) και τις εκτελεστικές πράξεις του.
   Άρθρο 11
   Διευθέτηση των διαφορών που προκύπτουν από τις συμφωνίες διασύνδεσης
   1.   Οι διαχειριστές παρακείμενων συστημάτων μεταφοράς προσπαθούν να επιλύουν φιλικά τυχόν διαφορές που προκύπτουν από ή σε σχέση με τη συμφωνία διασύνδεσης και ορίζουν στην εν λόγω συμφωνία έναν μηχανισμό επίλυσης διαφορών οι οποίες δεν μπορούν να επιλυθούν φιλικά.
   Ο μηχανισμός επίλυσης διαφορών καθορίζει τουλάχιστον:
   
               α)
            
            
               το εφαρμοστέο δίκαιο και
            
         
               β)
            
            
               το αρμόδιο δικαστήριο ή τους όρους και τις προϋποθέσεις του διορισμού των εμπειρογνωμόνων είτε στο πλαίσιο ενός θεσμικού φόρουμ ή σε ad hoc βάση, που μπορεί να περιλαμβάνει διαιτησία.
            
         Εφόσον ο μηχανισμός επίλυσης διαφορών είναι η διαιτησία, εφαρμόζεται η σύμβαση για την αναγνώριση και την εκτέλεση των αλλοδαπών διαιτητικών αποφάσεων.
   2.   Ελλείψει συμφωνίας σχετικά με τον μηχανισμό επίλυσης διαφορών, εφαρμόζονται ο κανονισμός (ΕΚ) αριθ. 44/2001 (9) του Συμβουλίου και ο κανονισμός (ΕΚ) αριθ. 593/2008 του Ευρωπαϊκού Κοινοβουλίου και του Συμβουλίου (10).
   Άρθρο 12
   Διαδικασία τροποποίησης
   1.   Οι διαχειριστές παρακείμενων συστημάτων μεταφοράς θεσπίζουν διαφανή και λεπτομερή διαδικασία τροποποίησης της συμφωνίας διασύνδεσης τους που ενεργοποιείται κατόπιν έγγραφης ειδοποίησης ενός εκ των διαχειριστών συστημάτων μεταφοράς.
   2.   Εάν οι διαχειριστές παρακείμενων συστημάτων μεταφοράς δεν καταλήξουν σε συμφωνία σχετικά με τη διαδικασία τροποποίησης, δύνανται να χρησιμοποιούν τους μηχανισμούς επίλυσης διαφορών που εκπονούνται σύμφωνα με το άρθρο 11.
   ΚΕΦΑΛΑΙΟ III
   
      ΜΟΝΑΔΕΣ
   
   Άρθρο 13
   Κοινό σύνολο μονάδων
   1.   Κάθε διαχειριστής συστήματος μεταφοράς χρησιμοποιεί το κοινό σύνολο μονάδων που ορίζονται στο παρόν άρθρο για κάθε ανταλλαγή δεδομένων και δημοσίευση δεδομένων που σχετίζονται με τον κανονισμό (ΕΚ) αριθ. 715/2009.
   2.   Για τις παραμέτρους της πίεσης, της θερμοκρασίας, του όγκου, της θερμογόνου δύναμης, της ενέργειας και του δείκτη Wobbe, οι διαχειριστές συστημάτων μεταφοράς χρησιμοποιούν:
   
               α)
            
            
               πίεση: bar
            
         
               β)
            
            
               θερμοκρασία: °C (βαθμός Κελσίου)
            
         
               γ)
            
            
               όγκος: m3
               
            
         
               δ)
            
            
               ακαθάριστη θερμογόνος δύναμη (GCV): kWh/m3
            
         
               ε)
            
            
               ενέργεια: kWh (με βάση την ακαθάριστη θερμογόνο δύναμη (GCV))
            
         
               στ)
            
            
               δείκτης Wobbe: kWh/m3 (με βάση την ακαθάριστη θερμογόνο δύναμη (GCV))
            
         Για την πίεση, οι διαχειριστές συστημάτων μεταφοράς δηλώνουν εάν αναφέρεται σε απόλυτη πίεση (bar (a)) ή σχετική πίεση (bar (g)).
   Οι συνθήκες αναφοράς για τον όγκο είναι 0 °C και 1,01325 bar (a). Όσον αφορά την ακαθάριστη θερμογόνο δύναμη, την ενέργεια και τον δείκτη Wobbe, η προκαθορισμένη θερμοκρασία αναφοράς καύσης είναι 25 °C.
   Οσάκις οι διαχειριστές συστημάτων μεταφοράς γνωστοποιούν δεδομένα σχετικά με τον όγκο, την ακαθάριστη θερμογόνο δύναμη (GCV), την ενέργεια και τον δείκτη Wobbe, ορίζουν τις συνθήκες αναφοράς υπό τις οποίες υπολογίσθηκαν οι τιμές αυτές.
   3.   Σε περιπτώσεις όπου ένα κράτος μέλος συνδέεται με ένα μόνο άλλο κράτος μέλος, οι διαχειριστές γειτονικών συστημάτων μεταφοράς και τα μέρη με τα οποία επικοινωνούν μπορεί να συμφωνήσουν να συνεχίσουν να χρησιμοποιούν άλλες συνθήκες αναφοράς για την ανταλλαγή δεδομένων σε σχέση με τον κανονισμό (ΕΚ) αριθ. 715/2009, με την επιφύλαξη της έγκρισης από τις εθνικές ρυθμιστικές αρχές τους.
   Άρθρο 14
   Συμπληρωματικές μονάδες
   Οι διαχειριστές συστημάτων μεταφοράς και τα μέρη με τα οποία επικοινωνούν σε σχέση με τον κανονισμό (ΕΚ) αριθ. 715/2009 δύνανται να συμφωνήσουν να χρησιμοποιούν, εκτός από το κοινό σύνολο μονάδων, πρόσθετες μονάδες ή συνθήκες αναφοράς για την ανταλλαγή δεδομένων ή τη δημοσίευση δεδομένων. Σε αυτή την περίπτωση, η μετατροπή μεταξύ των συνθηκών αναφοράς γίνεται επί τη βάσει της πραγματικής σύνθεσης του αερίου. Εάν τα σχετικά δεδομένα σύνθεσης του αερίου δεν είναι διαθέσιμα, οι συντελεστές μετατροπής που χρησιμοποιούνται είναι σύμφωνοι με το παράρτημα που βασίζεται στο πρότυπο EN ISO 13443 «Φυσικό αέριο — τυπικές συνθήκες αναφοράς», στην έκδοση που ίσχυε εκείνη την περίοδο.
   ΚΕΦΑΛΑΙΟ IV
   
      ΠΟΙΟΤΗΤΑ ΚΑΙ ΟΣΜΗΣΗ ΤΟΥ ΦΥΣΙΚΟΥ ΑΕΡΙΟΥ
   
   Άρθρο 15
   Διαχείριση των περιορισμών διασυνοριακού εμπορίου λόγω των διαφορών στην ποιότητα του αερίου
   1.   Οι διαχειριστές συστημάτων μεταφοράς συνεργάζονται για την αποφυγή των περιορισμών στο διασυνοριακό εμπόριο λόγω των διαφορών στην ποιότητα του αερίου. Οι ενέργειες αυτές, που ξεκίνησαν και πραγματοποιήθηκαν από τους διαχειριστές συστημάτων μεταφοράς στη συνήθη δραστηριότητά τους, ενδέχεται να περιλαμβάνουν, μεταξύ άλλων, την ανταλλαγή και την ανάμειξη ροών φυσικού αερίου.
   2.   Εφόσον ένας περιορισμός στο διασυνοριακό εμπόριο λόγω των διαφορών στην ποιότητα του φυσικού αερίου δεν καθίσταται εφικτό να αποφευχθεί από τους εμπλεκόμενους διαχειριστές συστημάτων μεταφοράς και αναγνωρίζεται από τις εθνικές ρυθμιστικές αρχές, οι εν λόγω αρχές δύνανται να απαιτήσουν από τους διαχειριστές συστημάτων μεταφοράς να εκτελέσουν με τη σειρά, εντός δώδεκα μηνών, τις ενέργειες που αναφέρονται στα σημεία α) έως ε):
   
               α)
            
            
               να συνεργαστούν και να αναπτύξουν τεχνικά εφικτές εναλλακτικές λύσεις, χωρίς την πραγματοποίηση αλλαγών στις προδιαγραφές ποιότητας του αερίου, που μπορεί να περιλαμβάνουν δεσμεύσεις όσον αφορά τη ροή και την επεξεργασία του αερίου, με σκοπό την άρση του αναγνωρισμένου περιορισμού·
            
         
               β)
            
            
               να εκπονήσουν από κοινού ανάλυση κόστους-οφέλους σχετικά με τις τεχνικά εφικτές λύσεις για τον καθορισμό οικονομικά αποδοτικών λύσεων που καθορίζουν την κατανομή του κόστους και των οφελών μεταξύ των κατηγοριών των θιγόμενων μερών·
            
         
               γ)
            
            
               παρουσιάζουν εκτίμηση του χρόνου υλοποίησης για κάθε δυνητική επιλογή·
            
         
               δ)
            
            
               να διενεργήσουν δημόσια διαβούλευση για τις προσδιοριζόμενες εφικτές λύσεις και να λάβουν υπόψη τα αποτελέσματα της διαβούλευσης·
            
         
               ε)
            
            
               να υποβάλουν κοινή πρόταση για την άρση του αναγνωρισμένου περιορισμού, συμπεριλαμβανομένου του χρονοδιαγράμματος υλοποίησης, με βάση την ανάλυση κόστους-οφέλους και τα αποτελέσματα της δημόσιας διαβούλευσης στις αντίστοιχες εθνικές ρυθμιστικές αρχές τους προς έγκριση και στις άλλες αρμόδιες εθνικές αρχές εκάστου εμπλεκόμενου κράτους μέλους για ενημέρωση.
            
         Εφόσον οι εμπλεκόμενοι διαχειριστές συστημάτων μεταφοράς δεν καταλήξουν σε συμφωνία για την εύρεση λύσης, κάθε διαχειριστής συστήματος μεταφοράς ενημερώνει πάραυτα την εθνική ρυθμιστική αρχή του.
   3.   Πριν από την έκδοση απόφασης κατ' εφαρμογή του στοιχείου ε) της παραγράφου 2, κάθε εθνική ρυθμιστική αρχή συμβουλεύεται τις εθνικές ρυθμιστικές αρχές των εμπλεκόμενων κρατών μελών. Κατά τη λήψη της απόφασής της, κάθε εθνική ρυθμιστική αρχή λαμβάνει υπόψη της τη γνώμη των εθνικών ρυθμιστικών αρχών παρακείμενων συστημάτων μεταφοράς, με σκοπό την επίτευξη συντονισμένης απόφασης βασισμένης σε αμοιβαία συμφωνία.
   Άρθρο 16
   Βραχυπρόθεσμη παρακολούθηση σχετικά με την ποιότητα του φυσικού αερίου — δημοσίευση δεδομένων
   Οι διαχειριστές συστημάτων μεταφοράς δημοσιεύουν στον δικτυακό τους τόπο, για κάθε σημείο διασύνδεσης, με συχνότητα τουλάχιστον μία φορά ανά ώρα κατά τη διάρκεια της ημέρας παροχής αερίου, τον δείκτη Wobbe και την ακαθάριστη θερμογόνο δύναμη για το φυσικό αέριο που εισέρχεται άμεσα στα δίκτυα μεταφοράς τους σε όλα τα σημεία φυσικής διασύνδεσης. Το ΕΔΔΣΜΑ δημοσιεύει στην ενωσιακής εμβέλειας κεντρική πλατφόρμα που έχει δημιουργηθεί βάσει του σημείου 3.1.1 (1) (η) του παραρτήματος I του κανονισμού (ΕΚ) αριθ. 715/2009 σύνδεσμο με τις σχετικές πληροφορίες στους δικτυακούς τόπους των διαχειριστών συστημάτων μεταφοράς.
   Άρθρο 17
   Παροχή πληροφοριών για τη βραχυπρόθεσμη διακύμανση της ποιότητας του φυσικού αερίου
   1.   Επιπλέον των σημείων διασύνδεσης, το παρόν άρθρο εφαρμόζεται σε άλλα σημεία σε δίκτυα μεταφοράς όπου μετράται η ποιότητα του αερίου.
   2.   Ο διαχειριστής συστήματος μεταφοράς μπορεί να επιλέξει ένα ή περισσότερα από τα ακόλουθα μέρη για τη λήψη πληροφοριών σχετικά με τη διακύμανση της ποιότητας του φυσικού αερίου:
   
               α)
            
            
               τελικούς πελάτες άμεσα συνδεδεμένους με το δίκτυο του διαχειριστή συστήματος μεταφοράς, των οποίων οι επιχειρησιακές διαδικασίες επηρεάζονται δυσμενώς από μεταβολές της ποιότητας του αερίου ή χρήστη δικτύου που ενεργεί για λογαριασμό ενός τελικού πελάτη του οποίου οι επιχειρησιακές διαδικασίες επηρεάζονται αρνητικά από τις μεταβολές της ποιότητας του αερίου, όταν από τους εθνικούς κανόνες δεν προβλέπεται άμεσος συμβατικός διακανονισμός μεταξύ διαχειριστή συστήματος μεταφοράς και των άμεσα συνδεδεμένων τελικών πελατών του·
            
         
               β)
            
            
               διαχειριστές συστήματος διανομής άμεσα συνδεδεμένους με το δίκτυο του διαχειριστή συστήματος μεταφοράς, με συνδεδεμένους τελικούς πελάτες των οποίων οι επιχειρησιακές διαδικασίες επηρεάζονται αρνητικά από τις μεταβολές της ποιότητας του φυσικού αερίου·
            
         
               γ)
            
            
               διαχειριστές συστήματος αποθήκευσης άμεσα συνδεδεμένους με το δίκτυο του διαχειριστή συστήματος μεταφοράς, των οποίων οι επιχειρησιακές διαδικασίες επηρεάζονται αρνητικά από τις μεταβολές της ποιότητας του φυσικού αερίου.
            
         3.   Κάθε διαχειριστής συστήματος μεταφοράς:
   
               α)
            
            
               καθορίζει και τηρεί κατάλογο με τα μέρη που δικαιούνται να λάβουν ενδεικτικές πληροφορίες για την ποιότητα του φυσικού αερίου·
            
         
               β)
            
            
               συνεργάζεται με τα μέρη που αναφέρονται στον ανωτέρω κατάλογο ούτως ώστε να εκτιμηθούν:
               
                           i
                        
                        
                           οι σχετικές πληροφορίες αναφορικά με τις παραμέτρους ποιότητας του αερίου που πρέπει να παρέχονται·
                        
                     
                           ii
                        
                        
                           η συχνότητα των πληροφοριών που πρέπει να παρέχονται·
                        
                     
                           iii
                        
                        
                           ο χρόνος προπορείας·
                        
                     
                           iv
                        
                        
                           η μέθοδος επικοινωνίας.
                        
                     
         4.   Η παράγραφος 3 δεν επιβάλλει υποχρέωση στους διαχειριστές συστημάτων μεταφοράς όσον αφορά την εγκατάσταση πρόσθετου εξοπλισμού μέτρησης ή πρόγνωσης, εκτός αν απαιτείται διαφορετικά από την εθνική ρυθμιστική αρχή. Οι πληροφορίες που προβλέπονται στην παράγραφο 3 στοιχείο β) σημείο i) του παρόντος άρθρου παρέχονται ως βέλτιστη εκτίμηση του διαχειριστή συστήματος μεταφοράς σε μια δεδομένη χρονική στιγμή και για την εσωτερική χρήση του παραλήπτη των πληροφοριών.
   Άρθρο 18
   Μακροπρόθεσμη παρακολούθηση σχετικά με την ποιότητα του φυσικού αερίου σε συστήματα μεταφοράς
   1.   Το ΕΔΔΣΜΑ δημοσιεύει ανά διετία έκθεση προοπτικών σχετικά με τη μακροπρόθεσμη παρακολούθηση της ποιότητας του φυσικού αερίου για τα συστήματα μεταφοράς, με σκοπό τον εντοπισμό των πιθανών τάσεων των παραμέτρων ποιότητας του αερίου και της αντίστοιχης πιθανής μεταβλητότητας εντός των δέκα προσεχών ετών. Η πρώτη έκθεση προοπτικών σχετικά με τη μακροπρόθεσμη παρακολούθηση της ποιότητας του αερίου δημοσιεύεται μαζί με το δεκαετές σχέδιο ανάπτυξης δικτύων του 2017.
   2.   Η εν λόγω έκθεση προοπτικών βασίζεται στις πληροφορίες που συγκεντρώθηκαν στο πλαίσιο της περιφερειακής συνεργασίας που θεσπίστηκε στο πλαίσιο του ΕΔΔΣΜΑ σύμφωνα με το άρθρο 12 παράγραφος 1 του κανονισμού (ΕΚ) αριθ. 715/2009.
   3.   Η έκθεση προοπτικών σχετικά με τη μακροπρόθεσμη παρακολούθηση της ποιότητας του φυσικού αερίου περιλαμβάνει τουλάχιστον τον δείκτη Wobbe και τη μεικτή θερμογόνο δύναμη. Κατόπιν διαβούλευσης με τους εμπλεκόμενους παράγοντες που αναφέρονται στην παράγραφο 8, ενδέχεται να συμπεριληφθούν πρόσθετες παράμετροι ποιότητας του φυσικού αερίου.
   4.   Στην έκθεση προοπτικών σχετικά με τη μακροπρόθεσμη παρακολούθηση της ποιότητας του φυσικού αερίου εντοπίζονται δυνητικές νέες πηγές εφοδιασμού υπό το πρίσμα της ποιότητας του αερίου.
   5.   Προκειμένου να καθοριστούν οι τιμές αναφοράς των παραμέτρων ποιότητας του αερίου για τις αντίστοιχες πηγές εφοδιασμού που θα χρησιμοποιηθούν στην έκθεση προοπτικών, διενεργείται ανάλυση των προηγούμενων ετών. Τα δεδομένα αυτά ενδέχεται να αντικατασταθούν από εισηγήσεις των εμπλεκόμενων παραγόντων που προκύπτουν από τη διαδικασία ανάμειξης των εμπλεκόμενων παραγόντων που αναφέρεται στην παράγραφο 8.
   6.   Για κάθε εξεταζόμενη παράμετρο της ποιότητας του φυσικού αερίου και κάθε περιοχή, η ανάλυση οδηγεί σε ένα εύρος εντός του οποίου η παράμετρος είναι πιθανό να εξελιχθεί.
   7.   Η έκθεση προοπτικών σχετικά με τη μακροπρόθεσμη παρακολούθηση της ποιότητας του φυσικού αερίου είναι συνεπής και ευθυγραμμίζεται με το ενωσιακής εμβέλειας δεκαετές σχέδιο ανάπτυξης του δικτύου του ΕΔΔΣΜΑ που καταρτίζεται παράλληλα.
   8.   Η διαδικασία διαβούλευσης με τους εμπλεκόμενους παράγοντες που χρησιμοποιείται για το ενωσιακής εμβέλειας δεκαετές σχέδιο ανάπτυξης του δικτύου θα επεκταθεί ώστε η ποιότητα του φυσικού αερίου να συμπεριληφθεί ως στοιχείο. Μέσω αυτής της διαδικασίας, οι εμπλεκόμενοι παράγοντες θα κληθούν να παράσχουν στο ΕΔΔΣΜΑ τις απόψεις τους σχετικά με την εξέλιξη των παραμέτρων ποιότητας όσον αφορά τις προμήθειες φυσικού αερίου.
   Άρθρο 19
   Διαχείριση των περιορισμών διασυνοριακού εμπορίου λόγω των διαφορών στις πρακτικές όσμησης
   1.   Όταν ένας περιορισμός στο διασυνοριακό εμπόριο λόγω των διαφορών στις πρακτικές όσμησης δεν μπορεί να αποφευχθεί από τους εμπλεκόμενους διαχειριστές συστημάτων μεταφοράς και αναγνωρίζεται από τις αρμόδιες εθνικές αρχές, οι αρχές δύνανται να απαιτήσουν από τους εμπλεκόμενους διαχειριστές συστημάτων μεταφοράς να καταλήξουν σε συμφωνία εντός έξι μηνών, η οποία δύναται να περιλαμβάνει δεσμεύσεις όσον αφορά την ανταλλαγή και τη ροή φυσικού αερίου, με σκοπό την επίλυση οιουδήποτε αναγνωρισμένου περιορισμού. Οι εμπλεκόμενοι διαχειριστές παρακείμενων συστημάτων μεταφοράς υποβάλλουν στις αντίστοιχες εθνικές αρχές τη συμφωνία για έγκριση.
   2.   Εφόσον δεν μπορεί να επιτευχθεί συμφωνία μεταξύ των υπόψη διαχειριστών συστημάτων μεταφοράς μετά από την περίοδο των έξι μηνών που αναφέρεται στην παράγραφο 1 ή εφόσον οι αρμόδιες εθνικές αρχές συμφωνήσουν ότι η προτεινόμενη συμφωνία από τους εμπλεκόμενους διαχειριστές παρακείμενων συστημάτων μεταφοράς δεν είναι επαρκώς αποτελεσματική για την άρση του περιορισμού, οι εμπλεκόμενοι διαχειριστές συστημάτων μεταφοράς, σε συνεργασία με τις σχετικές εθνικές αρχές, καθορίζουν, κατά τους δώδεκα επόμενους μήνες, ένα λεπτομερές σχέδιο που θα ορίζει την πιο αποτελεσματική μέθοδο για την άρση του αναγνωρισμένου περιορισμού στο συγκεκριμένο σημείο διασυνοριακής διασύνδεσης.
   3.   Για τον σκοπό της εκπλήρωσης των υποχρεώσεων που απορρέουν από την παράγραφο 2, οι εμπλεκόμενοι διαχειριστές συστημάτων μεταφοράς διαδοχικά:
   
               α)
            
            
               εκπονούν επιλογές με σκοπό την άρση του περιορισμού με εντοπισμό και αξιολόγηση:
               
                           i
                        
                        
                           της στροφής προς μια διασυνοριακή φυσική ροή μη οσμηρού φυσικού αερίου·
                        
                     
                           ii
                        
                        
                           της δυνητικής φυσικής ροής οσμηρού φυσικού αερίου σε μη οσμηρό δίκτυο μεταφοράς ή μέρους αυτού και στα διασυνδεδεμένα κατάντη συστήματα·
                        
                     
                           iii
                        
                        
                           ενός αποδεκτού επιπέδου οσμηρών ουσιών όσον αφορά τη φυσική ροή φυσικού αερίου.
                        
                     
         
               β)
            
            
               εκπονούν από κοινού ανάλυση κόστους-οφέλους σχετικά με τις τεχνικώς εφικτές λύσεις για τον καθορισμό οικονομικώς αποτελεσματικών λύσεων. Στην εν λόγω ανάλυση:
               
                           iv
                        
                        
                           συνεκτιμάται το επίπεδο ασφάλειας·
                        
                     
                           v
                        
                        
                           περιλαμβάνονται πληροφορίες σχετικά με τις προβλεπόμενες ποσότητες φυσικού αερίου που πρόκειται να μεταφερθούν και λεπτομέρειες για το κόστος των αναγκαίων επενδύσεων σε υποδομές·
                        
                     
                           vi
                        
                        
                           προσδιορίζεται η κατανομή κόστους και οφελών μεταξύ των κατηγοριών των επηρεαζόμενων μερών·
                        
                     
         
               γ)
            
            
               παρουσιάζεται εκτίμηση του χρόνου υλοποίησης για κάθε δυνητική επιλογή·
            
         
               δ)
            
            
               διενεργούν δημόσια διαβούλευση και λαμβάνουν υπόψη τα αποτελέσματα της διαβούλευσης αυτής·
            
         
               ε)
            
            
               υποβάλλονται στις εθνικές αρχές προς έγκριση οι εφικτές λύσεις, συμπεριλαμβανομένου του μηχανισμού ανάκτησης του κόστους και χρονοδιαγράμματος υλοποίησης.
            
         Μετά την έγκριση μιας λύσης από τις εθνικές αρχές, η εν λόγω λύση υλοποιείται σύμφωνα με το χρονοδιάγραμμα που προβλέπεται στο στοιχείο ε).
   4.   Εάν οι εθνικές αρχές δεν εγκρίνουν οποιαδήποτε λύση που υποβάλλεται σύμφωνα με το στοιχείο ε) της παραγράφου 3 εντός 6 μηνών από την υποβολή της ή εάν οι υπόψη διαχειριστές συστήματος μεταφοράς δεν προτείνουν λύση εντός του δωδεκάμηνου πλαισίου της παραγράφου 2, εφαρμόζεται στροφή προς τη διασυνοριακή φυσική ροή μη οσμηρού φυσικού αερίου εντός χρονικού πλαισίου που εγκρίνεται από τις εθνικές αρχές, το οποίο όμως δεν υπερβαίνει τα 4 έτη. Μετά από πλήρη τεχνική στροφή προς μη οσμηρό φυσικό αέριο, οι διαχειριστές συστήματος μεταφοράς αποδέχονται τεχνικώς αναπόφευκτα επίπεδα διαδοχικής μείωσης υπολειμμάτων οσμηρών ουσιών σε διασυνοριακές ροές.
   ΚΕΦΑΛΑΙΟ V
   
      ΑΝΤΑΛΛΑΓΗ ΔΕΔΟΜΕΝΩΝ
   
   Άρθρο 20
   Γενικές διατάξεις
   1.   Για τους σκοπούς του παρόντος κεφαλαίου, ως «αντισυμβαλλόμενοι» νοούνται οι χρήστες του δικτύου που δραστηριοποιούνται σε:
   
               α)
            
            
               σημεία διασύνδεσης· ή
            
         
               β)
            
            
               σημεία διασύνδεσης και εικονικές εμπορικές μονάδες.
            
         2.   Οι απαιτήσεις ανταλλαγής δεδομένων, όπως προβλέπονται στο σημείο 2.2 του παραρτήματος I του κανονισμού (ΕΚ) αριθ. 715/2009, στον κανονισμό (ΕΕ) αριθ. 984/2013 της Επιτροπής, στον κανονισμό (ΕΕ) αριθ. 312/2014 της Επιτροπής, στον κανονισμό (ΕΕ) αριθ. 1227/2011 και στον παρόντα κανονισμό μεταξύ διαχειριστών συστημάτων μεταφοράς και από διαχειριστές συστημάτων μεταφοράς στους αντισυμβαλλομένους τους, εκπληρούνται από λύσεις ανταλλαγής κοινών δεδομένων που ορίζονται στο άρθρο 21.
   Άρθρο 21
   Λύσεις ανταλλαγής κοινών δεδομένων
   1.   Ανάλογα με τις απαιτήσεις ανταλλαγής δεδομένων δυνάμει του άρθρου 20 παράγραφος 2, είναι δυνατόν να εφαρμόζονται και να χρησιμοποιούνται ένα ή περισσότερα από τα ακόλουθα είδη ανταλλαγής δεδομένων:
   α)   ανταλλαγή δεδομένων βάσει εγγράφων: τα δεδομένα λαμβάνουν τη μορφή αρχείου και ανταλλάσσονται αυτόματα μεταξύ των αντίστοιχων συστημάτων ΤΠ·
   β)   ολοκληρωμένη ανταλλαγή δεδομένων: τα δεδομένα ανταλλάσσονται μεταξύ δύο εφαρμογών απευθείας στα αντίστοιχα συστήματα ΤΠ·
   γ)   διαδραστική ανταλλαγή δεδομένων: τα δεδομένα ανταλλάσσονται διαδραστικώς μέσω ηλεκτρονικής εφαρμογής ιστού με τη χρήση προγράμματος περιήγησης.
   2.   Οι λύσεις ανταλλαγής κοινών δεδομένων περιλαμβάνουν το πρωτόκολλο, τον μορφότυπο των δεδομένων και το δίκτυο. Οι ακόλουθες λύσεις ανταλλαγής κοινών δεδομένων χρησιμοποιούνται για καθένα από τα είδη ανταλλαγής δεδομένων που αναφέρονται στην παράγραφο 1:
   
               α)
            
            
               Για την ανταλλαγή δεδομένων βάσει εγγράφων:
               
                           i
                        
                        
                           πρωτόκολλο: AS4·
                        
                     
                           ii
                        
                        
                           μορφότυπος δεδομένων: Edig@s-XML, ή ισοδύναμος μορφότυπος δεδομένων εξασφαλίζοντας ταυτόσημο βαθμό διαλειτουργικότητας. Το ΕΔΔΣΜΑ δημοσιεύει έναν τέτοιο ισοδύναμο μορφότυπο δεδομένων.
                        
                     
         
               β)
            
            
               Για την ολοκληρωμένη ανταλλαγή δεδομένων:
               
                           i
                        
                        
                           πρωτόκολλο: HTTP/S-SOAP·
                        
                     
                           ii
                        
                        
                           μορφότυπος δεδομένων: Edig@s-XML, ή ισοδύναμος μορφότυπος δεδομένων που εξασφαλίζει ταυτόσημο βαθμό διαλειτουργικότητας. Το ΕΔΔΣΜΑ δημοσιεύει έναν τέτοιο ισοδύναμο μορφότυπο δεδομένων.
                        
                     
         
               γ)
            
            
               Για τη διαδραστική ανταλλαγή δεδομένων, το πρωτόκολλο είναι HTTP/S.
            
         Για όλους τους τύπους ανταλλαγής δεδομένων που ορίζονται στα στοιχεία α) έως γ), το δίκτυο είναι το Διαδίκτυο.
   3.   Όταν εντοπίζεται μια πιθανή ανάγκη για αλλαγή της λύσης ανταλλαγής κοινών δεδομένων, το ΕΔΔΣΜΑ, με δική του πρωτοβουλία ή κατόπιν αιτήματος του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας (ACER), αξιολογεί τις σχετικές τεχνικές λύσεις και εκπονεί ανάλυση κόστους-οφέλους της/των ενδεχόμενης(-ων) αλλαγής(-ών) που θα χρειαστούν, συμπεριλαμβανομένης της ανάλυσης των λόγων που καθιστούν αναγκαία την υλοποίηση ενός τεχνολογικού εξελικτικού βήματος. Διενεργείται από το ΕΔΔΣΜΑ δημόσια διαβούλευση με τη συμμετοχή όλων των εμπλεκόμενων παραγόντων, συμπεριλαμβανομένης της παρουσίασης των αποτελεσμάτων της αξιολόγησης και της/των πρότασης(προτάσεων) με βάση την εκπονηθείσα ανάλυση κόστους-οφέλους.
   Εφόσον κρίνεται αναγκαία η τροποποίηση των λύσεων ανταλλαγής κοινών δεδομένων, το ΕΔΔΣΜΑ υποβάλλει πρόταση στον Οργανισμό Συνεργασίας των Ρυθμιστικών Αρχών Ενέργειας (ACER) σύμφωνα με τη διαδικασία που ορίζεται στο άρθρο 7 του κανονισμού (ΕΚ) αριθ. 715/2009.
   Άρθρο 22
   Ασφάλεια και διαθεσιμότητα του συστήματος ανταλλαγής δεδομένων
   1.   Κάθε διαχειριστής συστήματος μεταφοράς και κάθε αντισυμβαλλόμενος ευθύνεται για τη διασφάλιση της λήψης κατάλληλων μέτρων προστασίας από κακόβουλες ενέργειες. Ειδικότερα:
   
               α)
            
            
               διασφαλίζουν την αλυσίδα επικοινωνίας ώστε να παρέχονται ασφαλείς και αξιόπιστες γνωστοποιήσεις, συμπεριλαμβανομένης της προστασίας του απορρήτου με κρυπτογράφηση, της ακεραιότητας και της γνησιότητας με την υπογραφή του αποστολέα και της μη άρνησης αναγνώρισης των πληροφοριών μέσω υπογεγραμμένης επιβεβαίωσης·
            
         
               β)
            
            
               εφαρμόζουν τα κατάλληλα μέτρα προστασίας από κακόβουλες ενέργειες για την αποτροπή της μη εξουσιοδοτημένης πρόσβασης στην υποδομή ΤΠ τους·
            
         
               γ)
            
            
               ενημερώνουν τα άλλα μέρη με τα οποία επικοινωνούν, αμελλητί, σε σχέση με τυχόν μη εξουσιοδοτημένη πρόσβαση που έχουν ή μπορεί να έχει συμβεί στο δικό τους σύστημα.
            
         2.   Κάθε διαχειριστής συστήματος μεταφοράς ευθύνεται για τη διασφάλιση της διαθεσιμότητας του δικού του συστήματος και:
   
               α)
            
            
               λαμβάνει τα κατάλληλα μέτρα για να αποφευχθεί η μη διαθεσιμότητα του συστήματος ανταλλαγής δεδομένων που οφείλεται σε αστοχία ενός και μόνον σημείου, συμπεριλαμβανομένης μέχρι και της/των σύνδεσης(συνδέσεων) του δικτύου με τον/τους πάροχο(παρόχους) υπηρεσιών διαδικτύου·
            
         
               β)
            
            
               λαμβάνει τις κατάλληλες υπηρεσίες και στήριξη από τον/τους πάροχο(παρόχους) υπηρεσιών διαδικτύου του·
            
         
               γ)
            
            
               τηρεί στο ελάχιστο τις διακοπές λειτουργίας του συστήματος, ως συνέπεια της προγραμματισμένης συντήρησης ΤΠ και ενημερώνει τους αντισυμβαλλομένους του σε εύθετο χρόνο, πριν από την προγραμματισμένη μη διαθεσιμότητα.
            
         Άρθρο 23
   Εφαρμογή των λύσεων ανταλλαγής κοινών δεδομένων
   1.   Ανάλογα με τις απαιτήσεις ανταλλαγής δεδομένων βάσει του άρθρο 20 παράγραφος 2, οι διαχειριστές συστήματος μεταφοράς διαθέτουν και χρησιμοποιούν τις λύσεις ανταλλαγής κοινών δεδομένων που ορίζονται στο άρθρο 21.
   2.   Όταν υφίστανται λύσεις ανταλλαγής δεδομένων μεταξύ διαχειριστή συστήματος μεταφοράς και εμπλεκόμενων αντισυμβαλλομένων κατά την ημερομηνία έναρξης ισχύος του παρόντος κανονισμού, και υπό τον όρο ότι οι υπάρχουσες λύσεις ανταλλαγής δεδομένων είναι συμβατές με το άρθρο 22 και με τις απαιτήσεις ανταλλαγής δεδομένων βάσει του άρθρου 20 παράγραφος 2, οι υφιστάμενες λύσεις ανταλλαγής δεδομένων μπορεί να εξακολουθήσουν να εφαρμόζονται μετά από διαβούλευση με τους χρήστες του δικτύου και υπό τον όρο έγκρισης της εθνικής ρυθμιστικής αρχής του διαχειριστή συστήματος μεταφοράς.
   Άρθρο 24
   Διαδικασία εκπόνησης κοινών εργαλείων λειτουργίας του δικτύου
   1.   Για κάθε απαίτηση ανταλλαγής δεδομένων δυνάμει του άρθρου 20 παράγραφος 2, το ΕΔΔΣΜΑ εκπονεί κοινά εργαλεία λειτουργίας του δικτύου, σύμφωνα με το άρθρο 8 παράγραφος 3 στοιχείο α) του κανονισμού (ΕΚ) αριθ. 715/2009, και τα δημοσιεύει στον δικτυακό του τόπο. Το κοινό εργαλείο λειτουργίας του δικτύου προσδιορίζει τη λύση ανταλλαγής κοινών δεδομένων που είναι συναφής για την αντίστοιχη απαίτηση ανταλλαγής δεδομένων. Το κοινό εργαλείο λειτουργίας του δικτύου μπορεί επίσης να περιλαμβάνει προδιαγραφές των επιχειρηματικών αναγκών, διαχείριση της έκδοσης και κατευθυντήριες γραμμές εφαρμογής.
   2.   Το ΕΔΔΣΜΑ καταρτίζει διαφανή διαδικασία για την εκπόνηση όλων των κοινών εργαλείων λειτουργίας του δικτύου. Το ΕΔΔΣΜΑ διενεργεί διαβουλεύσεις για κάθε κοινό εργαλείο λειτουργίας του δικτύου.
   ΚΕΦΑΛΑΙΟ VI
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 25
   Παρακολούθηση της εφαρμογής
   1.   Έως τις 30 Σεπτεμβρίου 2016 το αργότερο, το ΕΔΔΣΜΑ παρακολουθεί και αναλύει τον τρόπο με τον οποίο οι διαχειριστές συστημάτων μεταφοράς έχουν εφαρμόσει τα κεφάλαια ΙΙ έως V του παρόντος κανονισμού, σύμφωνα με τις υποχρεώσεις παρακολούθησης και αναφοράς βάσει του άρθρου 8 παράγραφοι 8 και 9 του κανονισμού (ΕΚ) αριθ. 715/2009, και υποβάλλει στον Οργανισμό όλες τις αναγκαίες πληροφορίες που επιτρέπουν στον Οργανισμό να συμμορφωθεί με τις υποχρεώσεις που υπέχει βάσει του άρθρου 9 παράγραφος 1 του κανονισμού (ΕΚ) αριθ. 715/2009.
   2.   Έως τις 31 Ιουλίου 2016 το αργότερο, οι διαχειριστές συστημάτων μεταφοράς γνωστοποιούν στο ΕΔΔΣΜΑ όλες τις αναγκαίες πληροφορίες που επιτρέπουν στο ΕΔΔΣΜΑ να συμμορφωθεί με τις υποχρεώσεις που υπέχει δυνάμει της παραγράφου 1.
   Άρθρο 26
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Μαΐου 2016, με την επιφύλαξη του άρθρου 5.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Απριλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 211 της 14.8.2009, σ. 36.
   
      (2)  Κανονισμός (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την ίδρυση Οργανισμού Συνεργασίας των Ρυθμιστικών Αρχών Ενεργείας (ΕΕ L 211 της 14.8.2009, σ. 1).
   
      (3)  Οδηγία 2009/142/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, σχετικά με τις συσκευές αερίου (ΕΕ L 330 της 16.12.2009, σ. 10).
   
      (4)  Οδηγία 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου (ΕΕ L 211 της 14.8.2009, σ. 94).
   
      (5)  Κανονισμός (ΕΕ) αριθ. 984/2013 της Επιτροπής, της 14ης Οκτωβρίου 2013, για τη θέσπιση κώδικα δικτύου σχετικά με μηχανισμούς κατανομής δυναμικότητας στα συστήματα μεταφοράς αερίου και για τη συμπλήρωση του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου (ΕΕ L 273 της 15.10.2013, σ. 5).
   
      (6)  Κανονισμός (ΕΕ) αριθ. 312/2014 της Επιτροπής, της 26ης Μαρτίου 2014, για τη θέσπιση κώδικα δικτύου όσον αφορά την εξισορρόπηση του φυσικού αερίου στα δίκτυα μεταφοράς (ΕΕ L 91 της 27.3.2014, σ. 15).
   
      (7)  Κανονισμός (ΕΕ) αριθ. 994/2010 του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με τα μέτρα κατοχύρωσης της ασφάλειας εφοδιασμού με αέριο και την κατάργηση της οδηγίας 2004/67/ΕΚ του Συμβουλίου (ΕΕ L 295 της 12.11.2010, σ. 1).
   
      (8)  Κανονισμός (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με για την ακεραιότητα και τη διαφάνεια στη χονδρική αγορά ενέργειας (ΕΕ L 326 της 8.12.2011, σ. 1).
   
      (9)  Κανονισμός (ΕΚ) αριθ. 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (ΕΕ L 12 της 16.1.2001, σ. 1).
   
      (10)  Κανονισμός (ΕΚ) αριθ. 593/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, για το εφαρμοστέο δίκαιο στις συμβατικές ενοχές (Ρώμη Ι) (ΕΕ L 177 της 4.7.2008, σ. 6).
   
      ΠΑΡΑΡΤΗΜΑ
      
         Συντελεστές μετατροπής μεταξύ συνθηκών αναφοράς
      
      
                  Θερμοκρασία αναφοράς σε °C (καύση, όγκος)
               
               
                  25/20 έως 25/0
               
               
                  25/20 έως 15/15
                  
               
               
                  25/20 έως 0/0
               
               
                  25/0 έως 15/15
                  
               
               
                  25/0 έως 0/0
               
               
                  
                     15/15 έως 0/0
               
            
                  Πραγματική ανώτερη θερμογόνος δύναμη με δεδομένη ογκομετρική σύσταση
               
               
                  1,0738
               
               
                  1,0185
               
               
                  1,0766
               
               
                  0,9486
               
               
                  1,0026
               
               
                  1,0570
               
            
                  Πραγματική κατώτερη θερμογόνος δύναμη με δεδομένη ογκομετρική σύσταση
               
               
                  1,0738
               
               
                  1,0176
               
               
                  1,0741
               
               
                  0,9477
               
               
                  1,0003
               
               
                  1,0555
               
            
                  Πραγματικός δείκτης Wobbe
               
               
                  1,0736
               
               
                  1,0185
               
               
                  1,0764
               
               
                  0,9487
               
               
                  1,0026
               
               
                  1,0569
               
            
                  
                     Πηγή: EN ISO 13443 «Φυσικό αέριο — Πρότυπες συνθήκες αναφοράς»